UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c, om Europa-Parlamentets ændringsforslag til Rådets fælles holdning vedrørende forslaget til EUROPA-PARLAMENTETS OG RÅDETS DIREKTIV om bygningers energimæssige ydeevne OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0098 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c, om Europa-Parlamentets ændringsforslag til Rådets fælles holdning vedrørende forslaget til EUROPA-PARLAMENTETS OG RÅDETS DIREKTIV om bygningers energimæssige ydeevne

1. Indledning

I henhold til EF-traktatens artikel 251, stk. 2, tredje afsnit, litra c, skal Kommissionen afgive udtalelse om de ændringer, som Europa-Parlamentet har foreslået ved andenbehandlingen. Kommissionens udtalelse om Parlamentets 5 ændringsforslag fremsættes nedenfor.

2. Baggrund

- Kommissionens forslag til direktiv blev forelagt for Europa-Parlamentet og Rådet den 11. maj 2001 (KOM(2001)226 endelig [1] - 2001/0098 (COD)).

[1] EFT C 23 E af 31.7.2001, s. 266.

- Det Økonomiske og Sociale Udvalg afgav positiv udtalelse den 17. oktober 2001.

- Europa-Parlamentets udtalelse efter førstebehandlingen blev afgivet den 6. februar 2002 og indeholdt en række ændringer til Kommissionens forslag.

- Den 16. april 2002 vedtog Kommissionen i overensstemmelse med traktatens artikel 250, stk. 2, et ændret forslag (KOM(2002)192 endelig [2]), der helt eller delvis indarbejdede mange af Parlamentets ændringsforslag.

[2] EFT C 203 E af 27.8.2002, s. 69.

- Rådets fælles holdning blev vedtaget den 7. juni 2002.

- Den 11. juni 2002 vedtog Kommissionen en redegørelse til Europa-Parlamentet om Rådets fælles holdning i overensstemmelse med traktatens artikel 251, stk. 2, andet afsnit.

- Den 10. oktober 2002 vedtog Europa-Parlamentet ved andenbehandlingen en beslutning med 5 ændringsforslag til den fælles holdning.

3. Forslagets formål

Kommissionens initiativ er en følge af ønsker fra Europa-Parlamentets og Rådets side om en indsats for bedre energieffektivitet i bygninger med henblik på at realisere det store sparepotentiale, denne sektor rummer [3]. Ved at realisere dette potentiale kunne man bidrage væsentligt til bedre forsyningssikkerhed i EU og til opfyldelse af Kyoto-forpligtelsen.

[3] A5-0054/2001 og Rådets konklusioner 8835/00 og 14000/00 fra 2000.

Kommissionens forslag havde derfor som hovedformål at fremme bygningers energimæssige ydeevne i EU og at sikre, at der så vidt muligt kun træffes omkostningseffektive, teknisk gennemførlige og miljørigtige foranstaltninger. Den praktiske anvendelse af forslagets elementer bør primært være medlemsstaternes ansvar.

Kommissionen forslag sigter mod at åbne mulighed for

(1) at medlemsstaterne fastlægger en metode til beregning af bygningers energimæssige ydeevne

(2) at mindstekrav til energimæssig ydeevne fastsættes på grundlag af denne metode og ajourføres samt anvendes på de fleste nybyggerier og i forbindelse med større renoveringsarbejder på eksisterende bygninger, der er større 1.000 m2

(3) at bygninger energiattesteres ved opførelse, salg og udlejning

og

(4) at kedler og klimaanlæg inspiceres jævnligt.

4. Kommissionens udtalelse om Europa-Parlamentets ændringsforslag

Parlamentet vedtog ved andenbehandlingen fem ændringsforslag til Rådets fælles holdning, hvoraf to var forslag til nye betragtninger.

Kommissionen accepterer alle Europa-Parlamentets fem ændringsforslag, idet de ligger på linje med formålet med Kommissionens oprindelige forslag eller udgør et acceptabelt kompromis.

4.1 Ændringsforslag 8 vedrører artikel 15, stk. 2, som handler om det foreslåede direktivs gennemførelsesperiode. Denne ændring reducerer den fælles holdnings yderligere gennemførelsesperiode på "4 år" til "3 år", hvad der ligger noget tættere på Kommissionens oprindelige forslag. Gennemførelsesperioden kan således højst løbe op i 3 plus 3 år i alt.

Kommissionen kan acceptere denne ændring som et kompromis.

4.2 Ændringsforslag 9 er en ny ændring til betragtning 16a i den fælles holdning. Den præsenterer i generelle vendinger eksempler på midler og foranstaltninger, som medlemsstaterne kan benytte til at stimulere bedre energimæssig ydeevne.

Kommissionen kan acceptere denne ændring, da den ligger på linje med målene i Kommissionens oprindelige forslag.

4.3 Ændringsforslag 10 er en ny ændring til betragtning 18a i den fælles holdning. Denne ændring fremhæver betydningen af individuel fakturering og af, at man kan regulere sit eget forbrug til rumopvarmning og varmt vand, som middel til energibesparelser.

Kommissionen kan acceptere denne ændring, da den ligger på linje med målene i Kommissionens oprindelige forslag.

4.4 Ændringsforslag 11 er en ændring til betragtning 20 i den fælles holdning. Denne ændring handler om den egenskab ved byggematerialer, at de i sig selv er isolerende, som f.eks. porebetonblokke er.

Kommissionen kan acceptere denne ændring, fordi den præsenteres i sammenhæng med tilpasningen af beregningsmetoderne og af medlemsstaternes mindstekrav til ydeevnen til den tekniske udvikling, og det ligger på linje med målene i Kommissionens oprindelige forslag.

4.5 Ændringsforslag 12 er en ændring til den fælles holdnings artikel 2, stk. 2, og vedrører definitionen af energimæssig ydeevne. Ændringen vedrører den korrekte måde at anslå eller måle energiforbruget på og præsentere det i forhold til en standardiseret anvendelse.

Kommissionen kan acceptere denne ændring, fordi også Kommissionen mener, det er vigtigt at medtage en klar henvisning til en standardiseret anvendelse i definitionen af energimæssig ydeevne, hvilket også ligger på linje med målene i Kommissionen oprindelige forslag, hvor det kom til udtryk i valget af standardiserede aspekter i metoden til beregning af energimæssig ydeevne i forslagets bilag.

5. Konklusion

Kommissionen ændrer i henhold til EF-traktatens artikel 250, stk. 2, sit forslag i overensstemmelse med ovenstående.